ઓઢવના જૂદા જૂદા એસ્ટેટની ફેકટરીઓ દ્વારા
પાણીના ગેરકાયદે જોડાણો અંગે RTI કમિશનરનો મ્યુનિ. કમિશનરને પત્ર
RTI હેઠળ કોર્પોરેશને આપેલી માહિતી તપાસી ગેરરીતિ જણાય તો તેને અટકાવી કાર્યવાહી કરવા જણાવ્યું
પૂર્વ વિસ્તાર ઓઢવમાં આવેલા સાતથી આઠ જૂદી જૂદી એસ્ટેટોમાં આવેલી ફેકટરીઓએ પાણીના ગેરકાયદે જોડાણો મેળવી લીધા હોવાનું ખુદ મ્યુનિસિપલ અધિકારીઓએ કબુલી લીધું છે. એટલું જ નહીં આરટીઆઈ હેઠળ આ અંગેની કેટલીક વિગતો પણ આપી હતી. જેના અનુસંધાનમાં અન્ય એસ્ટેટોની સ્થિતિ અંગે અરજદારને માહિતી અપાતી નથી. આ બાબતને ગંભીર ગણીને ખુદ ચીફ આરટીઆઈ કમિશનરને મ્યુનિસિપલ કમિશનરને પત્ર લખીને તપાસ કરવા તેમજ ગેરરીતિ અટકાવવા અને પગલા ભરવાનું જણાવ્યું છે.
જાન્યુઆરી- ૨૦૧૨માં અરજદારે ઓઢવના અંબિકાનગરમાં આવેલાં સાંઈનાથ એસ્ટેટ, રવિ એસ્ટેટ, અંબિકા ઈન્ડસ્ટ્રીયલ એસ્ટેટ, ત્રિપદા એસ્ટેટ, વિધા એસ્ટેટ તથા રાજશ્રી એસ્ટેટના શેડ, ફેકટરીઓને એએમસીએ આપેલા પાણી-ગટરના જોડાણો તેમજ બાંધકામોને મુદ્દે આરટીઆઈ હેઠળ માહિતી માગી હતી. આ એસ્ટેટોમાં પણ ઘણી ગેરરીતિઓ થયેલી છે. પરંતુ આરટીઆઈનો જવાબ અપાતો નથી. આથી અરજદારે અપીલો કરી છે. જેના સંદર્ભમાં ચીફ ઈન્ફરમેશન કમિશનર ડી. રાજગોપાલને મ્યુનિ. કમિશનર ગુરૃપ્રસાદ મહાપાત્રને એક પત્ર લખ્યો છે.
પત્રમાં જણાવાયું છે કે, આપના તાબા હેઠળ આવતી કચેરીઓની કામગીરીમાં ગેરરીતિઓ બાબતે ઘણી બધી અરજીઓ અંગે સંતોષકારક જવાબ મળતા નથી. જેથી આયોગ સમક્ષ રજૂઆતો આવે છે. આવા કેસોમાં જો આપની કક્ષાએથી યોગ્ય કાર્યવાહી કરવામાં આવે તો ગેરરીતિ અટકી શકે તેમ છે. અરજદારને સાંભળી આપની કચેરી દ્વારા જ અપાયેલી માહિતી તપાસી જો તેમાં ગેરરીતિ માલુમ પડે તો તેને અટકાવવા માટે યોગ્ય કાર્યવાહી કરશો.
પત્રમાં જણાવાયું છે કે, ૯-૧૦ના વર્ષની ફરિયાદની સુનાવણી ૧૪મી માર્ચે રાખી હતી. પરંતુ કમનસીબે આપની કચેરી તરફથી કોઇ હાજર રહ્યું નથી. અરજદારને અપાયેલી માહિતીમાંથી એવું તારણ નીકળે છે કે ગેરકાયદે પાણી જોડાણોમાં ગેરરીતિ થઇ છે પરંતુ તેને અટકાવવા માટે શું પ્રયત્નો થયા તેની કોઇ વિગતો આપેલ નથી. જેથી મારો આગ્રહ છે કે આ બાબતમાં તેમજ અરજદાર તરફથી થયેલી અન્ય ગેરરીતિ સંબંધિત અરજીઓ અંગે પણ આપ પોતે રસ લઇને યોગ્ય કાર્યવાહી કરો. આપના તરફથી થયેલી કાર્યવાહીની જાણ આયોગને કરવાનો આગ્રહ રાખું છું, એવું ચીફ કમિશનરે પત્રના અંતમાં જણાવ્યું છે.
જાણવા મળે છે કે ચીફ કમિશનરનાં આવા પત્ર છતાં હજુ સુધી આ અરજદારને બોલાવાયો નથી કે ગેરકાયદે પાણી જોડાણો અને બાંધકામો અંગે કોઇ નક્કર પગલા ભરાયા નથી.